**საქართველოს იუსტიციის სამინისტროს შეზღუდული შესაძლებლობის მქონე პირთა**

**უფლებების დაცვის 2021 წლის სამოქმედო გეგმა**

**შესავალი**

2014 წელს საქართველომ „შეზღუდული შესაძლებლობების მქონე პირთა უფლებების შესახებ“ გაერთიანებული ერების ორგანიზაციის (შემდგომში - „გაერო“) კონვენციის რატიფიკაცია განახორციელა, რითიც ერთი მხრივ ქვეყანამ აღიარა შეზღუდული შესაძლებლობის მქონე პირთა დაცვის საერთაშორისო სტანდარტები, ხოლო მეორე მხრივ, იკისრა რიგი ვალდებულებები როგორც ეროვნულ, ასევე საერთაშორისო დონეზე.

გარდა ამისა, 2020 წელს მიღებული კანონი „შეზღუდული შესაძლებლობის მქონე პირთა უფლებების შესახებ“ მნიშვნელოვნად აუმჯობესებს შშმ პირთა უფლებრივ გარანტიებს ეროვნულ დონეზე. აღნიშნული კანონის მიზანი შშმ პირთა სამართლებრივი მდგომარეობის მოწესრიგება, მათი უფლებებისა და თავისუფლებების დასაცავად საკანონმდებლო გარანტიების შექმნა და საქართველოს კანონმდებლობაში „შეზღუდული შესაძლებლობების მქონე პირთა უფლებების შესახებ“ გაერო-ს კონვენციის ძირითადი პრინციპებისა და ღირებულებების ასახვაა. ამისათვის კანონი ითვალისწინებს რიგ ვალდებულებებს სახელმწიფო უწყებებთან, მათ შორის, იუსტიციის სამინისტროსთან მიმართებით.

„შეზღუდული შესაძლებლობის მქონე პირთა უფლებების შესახებ“ საქართველოს კანონით საქართველოს იუსტიციის სამინისტროს შემდეგი ვალდებულებები ეკისრება:

* სპეციალური მოსარჩელის სტატუსის მისაღებად/გასაგრძელებლად შეზღუდული შესაძლებლობის მქონე პირთა უფლებების დაცვის მიზნით სამოქალაქო ან/და ადმინისტრაციული სამართალწარმოების სფეროში საქმიანობის დამადასტურებელი დოკუმენტაციის ფორმისა და წარდგენის წესების დამტკიცება;
* არსებული საკანონმდებლო ბაზის შესწავლა და, საჭიროების შემთხვევაში, საკანონმდებლო ცვლილებების შემუშავების ორგანიზება;
* პენიტენციურ დაწესებულებაში განთავსებულ შშმ პირთა უფლებების დაცვა, მათი სპეციფიკური საჭიროებების გათვალისწინებით;
* არსებული შენობა-ნაგებობებისა და სხვა სახის ინფრასტრუქტურის, აგრეთვე არსებული სერვისების უნივერსალური დიზაინის შესაბამისად ადაპტირება შეზღუდული შესაძლებლობის მქონე პირთათვის სრული ხელმისაწვდომობის უზრუნველსაყოფად, ხოლო შენობის ადაპტირების შეუძლებლობის შემთხვევაში, ამგვარი ხელმისაწვდომობის უზრუნველსაყოფად  მოქმედების ალტერნატიული საშუალებების გათვალისწინება (ამისთვის კანონით განსაზღვრულია 15 წლიანი ვადა - 2021 წლიდან 2035 წლამდე).

**სიტუაციური ანალიზი**

„შეზღუდული შესაძლებლობის მქონე პირთა უფლებების შესახებ“ საქართველოს კანონის მიღებამდე, ბოლო რამდენიმე წლის განმავლობაში, იუსტიციის სამინისტროს სისტემაში მთელი რიგი ღონისძებები განხორციელდა შშმ პირთა უფლებრივი მდგომარეობის გასაუმჯობესებლად შესაბამის ინფრასტრუქტურასა თუ სერვისებზე წვდომის ნაწილში. გატარებული ღონისძიებების შედეგად:

* იუსტიციის სამინისტროს ცენტრალური აპარატის შენობა ადაპტირებულია შშმ პირებისთვის; გარდა ამისა, იუსტიციის მინისტრის 2020 წლის 1 დეკემბრის ბრძანებით დამტკიცებულ „საქართველოს იუსტიციის სამინისტროს ცენტრალური აპარატის შინაგანაწესში“ აისახა ნორმა, რომლის თანახმად, სამსახურებრივი უფლებამოსილების განხორციელების პროცესში შინაგანაწესის ცალკეული ნორმის განმარტებისას სამინისტროს ხელმძღვანელ პოზიციებზე დასაქმებული მოსამსახურეები ვალდებულნი არიან, კანონმდებლობის ფარგლებში, მხედველობაში მიიღონ ყველა სათანადო გარემოება, მათ შორის, შესაბამისი მოსამსახურის (მათ შორის, შშმ პირთა) საჭიროებები, რომლებსაც მნიშვნელობა აქვს კონკრეტულ საკითხზე გადაწყვეტილების მისაღებად;
* პოლონეთის რესპუბლიკის საგარეო საქმეთა სამინისტროს მხარდაჭერით სსიპ - იუსტიციის სახლის ფარგლებში განხორციელდა პროექტი „თბილისის იუსტიციის სახლის ხელმისაწვდომობა უსინათლო და მცირემხედველი პირებისთვის“, რომლის შედეგად, თბილისის იუსტიციის სახლის მომსახურების დარბაზი სრულად არის მორგებული უსინათლო და მცირემხედველი პირებისთვის; უსინათლო და მცირემხედველი პირებისთვის ადაპტირდა იუსტიციის სახლის ვებ-გვერდი; ხუთი სხვადასხვა იუსტიციის სახლის ცენტრალური შესასვლელის წინ მოწყობილია შშმ პირთათვის პანდუსი და შესყიდულია გადასაადგილებელი ეტლები; თბილისისა და რამდენიმე რეგიონის იუსტიციის სახლების თანამშრომლებს ჩაუტარდათ ტრენინგი შეზღუდული შესაძლებლობის მქონე პირთა უფლებების დაცვის საკითხებზე (ჯამში გადამზადებულია იუსტიციის სახლების 792 თანამშრომელი); თანამშრომელთა ნაწილი (70 თანამშრომელი), რომლებსაც მოქალაქეებთან აქვთ უშულო კონტაქტი, გადამზადდა ჟესტურ ენაში (კურსი განახორციელა სსიპ - იუსტიციის სასწავლო ცენტრმა);
* გაერო-ს განვითარების ფონდის ფინანსური მხარდაჭერით იუსტიციის სახლმა  განახორციელა  პროექტი „გაუმჯობესებული სერვისები ყველასათვის“. პროგრამის ფარგლებში შემუშავდა ჟესტური ენის ლექსიკონი, რომელიც ხელმისაწვდომია გრაფიკული და ვიდეო ფორმატით. შეიქმნა სახელმძღვანელოები ისეთ საკითხებზე, როგორიცაა ფსიქოსოციალური საჭიროებების მქონე პირთა მომსახურება და მომხმარებელთა შორის შესაძლო ძალადობის ფაქტების გამოვლენა და მათზე რეაგირება; რეალურ რეჟიმში გასაშვებად მზადდება დოკუმენტების გახმოვანების პროგრამა, რომლის გამოყენებითაც იუსტიციის სახლში მოსულ  უსინათლო და მცირემხედველ პირებს ექნებათ საშუალება, მნიშვნელოვან დოკუმენტებს ხმოვანი ფორმით გაეცნონ;
* სსიპ - „საქართველოს საკანონმდებლო მაცნეს“ მიერ საკუთარი რესურსებით განხორციელდა პროექტი, რომლის ფარგლებშიც მაცნეს ვებგვერდი (matsne.gov.ge) ადაპტირდა უსინათლო და მცირემხედველ პირთა საჭიროებებზე - ვებგვერდს დაემატა სპეციალური ფუნქცია, რომელიც იძლევა განთავსებული ინფორმაციის ხმოვანი სიგნალით მიღების შესაძლებლობას; „საქართველოს საკანონმდებლო მაცნეს“ ადმინისტრაციის შენობის ინფრასტრუქტურა საშულებას აძლევს შშმ პირებს დაუბრკოლებლად შევიდნენ და გადაადგილდნენ შენობაში;
* სსიპ - იუსტიციის სასწავლო ცენტრის შენობა-ნაგებობა სრულად არის ადაპტირებული შეზღუდული შესაძლებლობის მქონე პირთათვის. ცენტრი აღჭურვილია პანდუსებით, შესაბამისი ლიფტებით, ასევე ადაპტირებულია სამუშაო ოთახები/საკონფერენციო დარბაზები და სხვ. ამასთან, დღეისათვის ცენტრში დასაქმებულია ერთი შშმ პირი;
* ბოლო წლების განმავლობაში სსიპ - საქართველოს ეროვნული არქივის სისტემაში აშენებული ყველა ახალი შენობა - რუსთავის, თელავის, ზუგდიდის, ქუთაისის არქივის შენობები, აგრეთვე თბილისში არსებული საგამოფენო პავილიონი და კინოდარბაზი მორგებულია შშმ პირთა საჭიროებებს;
* სსიპ - საქართველოს ნოტარიუსთა პალატის შენობა სრულად ადაპტირებულია შშმ პირებისთვის; 2018 წლის დეკემბერში ცვლილებები შევიდა იუსტიციის მინისტრის ბრძანებით დამტკიცებულ „სანოტარო მოქმედებათა შესრულების წესის შესახებ“ ინსტრუქციაში, რომლითაც დადგინდა უსინათლო, ყრუ, სმენადაქვეითებული ან წერა-კითხვის არმცოდნე პირის მონაწილეობით შესრულებული სანოტარო მოქმედებების  დამოწმების სპეციალური წესი. ამ წესის ფარგლებში შშმ პირის მონაწილეობით მოწმის დასწრება ყველა შემთხვევაში სავალდებულო აღარ არის. შესაძლებლობის შეზღუდვის სახისა და ხარისხის მიხედვით, შშმ პირი პირადად უზრუნველყოფს ნოტარიუსთან საკუთარი ნების გამოვლენას და დაიცავს სანოტარო მოქმედების კონფიდენციალობას. მოწმეს ცვლის სანოტარო მოქმედების მიმდინარეობის პროცესის ვიდეოჩანაწერი, რომელიც თან ერთვის სანოტარო აქტს. მსგავსი ცვლილებები განხორციელდა „საჯარო რეესტრის შესახებ“ ინსტრუქციაშიც, რომლითაც დადგინდა უსინათლო, ყრუ, სმენადაქვეითებული ან წერა-კითხვის არმცოდნე პირის მონაწილეობით დადებული გარიგების დამოწმების სპეციალური წესები;
* ნოტარიუსთა პალატის ვებგვერდი სრულად არის ადაპტირებული უსინათლო და  მცირემხედველი პირებისათვის - შშმ  პირები ნოტარიუსთა პალატის ვებგვერდიდან  ინფორმაციას იღებენ ხმოვან რეჟიმში. გარდა ამისა, ვებგვერდზე განთავსებულია იმ სანოტარო ბიუროთა სია, სადაც ეტლით მოსარგებლე პირს შეუძლია დაუბრკოლებლად მიიღოს სანოტარო მომსახურება;
* სსიპ - აღსრულების ეროვნული ბიუროს და აღსრულების პოლიციის შენობები ნაწილობრივ ადაპტირებულია შშმ პირებისთვის - ცენტრალურ შემოსასვლელთან განთავსებულია პანდუსები, ავტოსადგომზე  გამოყოფილია ადგილი შესაბამისი საგზაო ნიშნით;
* 2015 წლის მაისიდან სსიპ - სახელმწიფო სერვისების განვითარების სააგენტოში ყრუ და სმენადაქვეითებულ პირთათვის ხელმისაწვდომია დისტანციური ელექტრონული სერვისები; 2017 წლიდან, ევროკავშირისა და გაერო-ს განვითარების პროგრამის მხარდაჭერით, უსინათლო და მცირე მხედველი პირებისათვის შეიქმნა სააგენტოს ადაპტირებული ვებგვერდი - voice.sda.gov.ge, სადაც შესაძლებელია ინფორმაციის მიღება სააგენტოს საქმიანობასა და სერვისებზე ხმოვან რეჟიმში. ამასთან, სააგენტო გეგმავს, დაინტერესებული პირის მოთხოვნის შემთხვევაში, პირადობის/ბინადრობის ელექტრონულ მოწმობაზე დაიტანოს ინფორმაცია პირის შშმ პირის სტატუსის შესახებ, რომელიც მას საშუალებას მისცემს, მხოლოდ პირადობის დამადასტურებელი დოკუმენტის წარდგენის მეშვეობით მიიღოს მისთვის განკუთვნილი სერვისი, დამატებითი დოკუმენტის წარდგენის გარეშე;
* სსიპ - მსჯავრდებულთა პროფესიული მომზადებისა და გადამზადების ცენტრის ერთ-ერთი ოფისი, რომელიც მდებარეობს წერეთლის N8-ში, ადაპტირებულია შმმ პირთა საჭიროებებზე. შესაბამისად, შესაძლებელია ცენტრის მიერ შეთავაზებულ სერვისებში შშმ მსჯავრდებულთა ჩართულობა;
* სსიპ - საჯარო რეესტრის ეროვნული სააგენტოს ახალი სათავო ოფისი სრულად ადაპტირებულია შშმ პირთათვის (პანდუსი, ლიფტი, ტურნიკეტი და სხვ.); 2017 წლიდან შშმ პირებისთვის შექმნილია საინფორმაციო ვებგვერდი (<https://napr.gov.ge/v/>), რომელსაც ასევე აქვს ეკრანის წამკითხველის ელექტრონული პროგრამის ფუნქცია;
* სპეციალური პენიტენციური სამსახურის სისტემაში - „პენიტენციურ დაწესებულებაში სამედიცინო მომსახურების სტანდარტების, სპეციფიკური საჭიროებების მქონე პირთა სამედიცინო მომსახურების დამატებითი სტანდარტების, პენიტენციურ დაწესებულებაში პრევენციული მომსახურების პაკეტისა და პენიტენციური სისტემის ჯანდაცვის ბაზისური მედიკამენტების ნუსხის დამტკიცების შესახებ“ საქართველოს იუსტიციის მინისტრის 2019 წლის 15 თებერვლის N381 ბრძანებით განსაზღვრულია შშმ ბრალდებულების/მსჯავრდებულების სამედიცინო მომსახურების დამატებითი სტანდარტი. სტანდარტის თანახმად, სამედიცინო დეპარტამენტმა უნდა უზრუნველყოს შესაბამისი კატეგორიის მსჯავრდებულების/ბრალდებულების ინდივიდუალურ საჭიროებებზე მორგებული მოვლა. ამისათვის უნდა შეფასდეს მათი ფუნქციური შესაძლებლობები და შექმნას შესაბამისი საცხოვრებელი პირობები. ფუნქციური მდგომარეობის შეფასება გულისხმობს სპეციალური მეთოდოლოგიის საფუძველზე პირის უნარის განსაზღვრას, რამდენად შეუძლია მას განახორციელოს ყოველდღიური საქმიანობა, საკუთარი თავის მოვლა და ზრუნვა საკუთარ ჯანმრთელობაზე. დამატებით, შშმ პირები უზრუნველყოფილნი არიან შეზღუდული შესაძლებლობის მდგომარეობის მართვასთან დაკავშირებული სპეციფიური მოვლით, მათ შორის, შემანარჩუნებელი მედიკამენტოზური მკურნალობით, მეთვალყურეობით, დამხმარე საშუალებებითა და ეგზოპროთეზებით. პირველადი სამედიცინო შემოწმების დროს უნდა დადგინდეს პირის ფუნქციური შეზღუდვის მდგომარეობა და დაუყოვნებლივ უნდა იქნეს გათვალისწინებული შესაბამისი საჭიროებები, რაც შეიძლება მოიცავდეს როგორც ადაპტირებული გარემოს უზრუნველყოფას, ისე გადაუდებელ დახმარებას ან განცალკევებას. საჭიროების შემთხვევაში, ხდება ბრალდებულთა/მსჯავრდებულთა დამხმარე საშუალებებით (ეტლი, ხელ-ჯოხი, პროთეზი, სმენის აპარატი და სხვ.) უზრუნველყოფა.

„შეზღუდული შესაძლებლობის მქონე პირთა უფლებების შესახებ“ საქართველოს კანონის მიღების შემდგომ, ამავე კანონის მოთხოვნის აღსრულების მიზნით, 2020 წლის 30 დეკემბერს იუსტიციის მინისტრის ბრძანებით დამტკიცებულ [„მეწარმეთა და არასამეწარმეო (არაკომერციულ) იურიდიულ პირთა რეგისტრაციის შესახებ“ ინსტრუქციაში შევიდა ცვლილება,](https://www.matsne.gov.ge/ka/document/view/88696?publication=2#!) რომლითაც დამტკიცდა „შეზღუდული შესაძლებლობის მქონე პირთა უფლებების შესახებ“ საქართველოს კანონით გათვალისწინებული სპეციალური მოსარჩელის სტატუსის მისაღებად/გასაგრძელებლად შეზღუდული შესაძლებლობის მქონე პირთა უფლებების დაცვის მიზნით სამოქალაქო ან/და ადმინისტრაციული სამართალწარმოების სფეროში საქმიანობის დამადასტურებელი დოკუმენტაციის ფორმა და წარდგენის წესები. აღნიშნული წესის საფუძველზე, სსიპ - საჯარო რეესტრის ეროვნულმა სააგენტომ ერთ შემთხვევაში უკვე დაარეგისტრირა სპეციალური მოსარჩელის სტატუსი. ეს ორგანიზაციაა ა(ა)იპ პარტნიორობა ადამიანის უფლებებისთვის - Partnership For Human Rights (404951593).

ამავე კანონით იუსტიციის სამინისტროს მიმართ განსაზღვრული სხვა ვალდებულებები კანონით დადგენილ ვადაში, ეტაპობრივად შესრულდება. სამინისტროს მიერ განხორციელდება ყველა საჭირო ღონისძიება 2021 წლის 1 იანვრიდან 2035 წლის 31 დეკემბრამდე პერიოდში კანონის სრულად ამოქმედების უზრუნველსაყოფად. იუსტიციის სამინისტროს სისტემაში სერვისებისა და ინფრასტრუქტურის ადაპტაციისას იმოქმედებს კანონით გათვალისწინებული „გონივრული მისადაგების“ პრინციპი, რომელიც უზრუნველყოფს შშმ პირთა უფლებებისა და თავისუფლებების სხვებთან თანასწორ პირობებში რეალიზებას.

ზემოაღნიშნული ხედვის განსახორციელებლად, „შეზღუდული შესაძლებლობების მქონე პირთა უფლებების შესახებ“ გაერო-ს კონვენციისა და „შეზღუდული შესაძლებლობის მქონე პირთა უფლებების შესახებ“ საქართველოს კანონით დაკისრებულ ვალდებულებათა შესასრულებლად, იუსტიციის სამინისტრო შეიმუშავებს შეზღუდული შესაძლებლობის მქონე პირთა უფლებების დაცვის სამოქმედო გეგმას 2021 წლისთვის.

პრინციპის „არაფერი ჩვენს შესახებ ჩვენს გარეშე“ აღსრულების მიზნით, იუსტიციის სამინისტრო რეგულარულად თანამშრომლობს შშმ პირთა წარმომადგენლობით ორგანიზაციებთან, არასამთავრობო ორგანიზაციებსა და შშმ თემის წარმომადგენლებთან. შშმ თემისა და ორგანიზაციების წარმომადგენლები ჩართულნი იქნებიან სამოქმედო გეგმით გათვალისწინებული ღონისძიებების აღსრულებაშიც, მათ შორის, იმ სერვისების ადაპტაციასა და შეფასებაში, რომელთა შექმნასა და განვითარებას წინამდებარე სამოქმედო გეგმა ისახავს მიზნად.

**მონიტორინგი და ანგარიშგება**

წინამდებარე სამოქმედო გეგმით გათვალისწინებული პრიორიტეტები აისახება ადამიანის უფლებათა 2021-2023 წწ. სამოქმედო გეგმაში, რომლის აღსრულების კოორდინაციას საქართველოს მთავრობის ადმინისტრაციის ადამიანის უფლებათა სამდივნო (სამსახური) ახორციელებს.

გარდა ამისა, „შეზღუდული შესაძლებლობის მქონე პირთა უფლებების შესახებ“ საქართველოს კანონის აღსრულების ფარგლებში, საქართველოს პარლამენტი ზედამხედველობას გაუწევს სახელმწიფო უწყებათა მიერ ამავე კანონით განსაზღვრული ვალდებულებების შესრულებას.

სამოქმედო გეგმის აღსრულების შესახებ ინფორმაცია აისახება ადამიანის უფლებების დაცვის შესახებ საქართველოს მთავრობის ყოველწლიურ ანგარიშში, რომელსაც საქართველოს მთავრობა, ადამიანის უფლებათა უწყებათშორისი საბჭოს გავლით, წარუდგენს საქართველოს პარლამენტს.

|  |
| --- |
| **ლოგიკური ჩარჩო**  |
| **მიზანი 1.**  | შეზღუდული შესაძლებლობის მქონე პირთა უფლებების შესახებ კონვენციის დებულებებთან საქართველოს კანონმდებლობის შემდგომი ჰარმონიზაციის უზრუნველყოფა |
| **ამოცანა 1.1.**  | არსებული საკანონმდებლო ბაზის შესწავლა და საჭიროების შემთხვევაში, საკანონმდებლო ცვლილებების შემუშავების ორგანიზება და განხორციელება  |
|  | **ამოცანის საბაზისო მაჩვენებელი (2020)** საქართველოს კანონმდებლობა ძირითადად შესაბამისობაშია შეზღუდული შესაძლებლობის მქონე პირთა უფლებების კონვენციის მოთხოვნებთან | **ამოცანის საბოლოო მაჩვენებელი (2021)** შესწავლილია საქართველოს კანონმდებლობის შესაბამისობა შეზღუდული შესაძლებლობის მქონე პირთა უფლებების კონვენციის მოთხოვნებთან და, საჭიროების შემთხვევაში, მომზადებულია შესაბამისი ცვლილებები. |
| **აქტივობა 1.1.1.** | 2021 წლის განმავლობაში მთავრობის ელექტრონულ პროგრამაში ატვირთული ან/და იუსტიციის სამინისტროში სხვა გზით შემოსული საკანონმდებლო აქტების პროექტების, აგრეთვე იუსტიციის სამინისტროს სამართლებრივ ექსპერტიზას დაქვემდებარებული კანონქვემდებარებე ნორმატიული აქტების პროექტების განხილვა, სხვებს შორის, შეზღუდული შესაძლებლობის მქონე პირთა უფლებების კონვენციის მოთხოვნებთან შესაბამისობის თვალსაზრისით |
|  | **აქტივობის შედეგის ინდიკატორი:** ქვეყანაში მოქმედი სამართლებრივი ბაზა პასუხობს შეზღუდული შესაძლებლობის მქონე პირთა უფლებების კონვენციის ძირითად პრინციპებს, აგრეთვე „შეზღუდული შესაძლებლობის მქონე პირთა უფლებების შესახებ“ საქართველოს კანონის მოთხოვნებს | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
|  | **პასუხისმგებელი უწყება:** იუსტიციის სამინისტრო შესაბამის უწყებებთან კოორდინაციით  |
| **მიზანი 2.** | შშმ პირებისთვის იუსტიციის სამინისტროს სისტემაში არსებულ სერვისებზე მისაწვდომობის გაზრდა სერვისების ადაპტირების, შშმ პირთა საჭიროებების ასახვის და ხარისხის გაზრდის გზით |
| **ამოცანა 2.1.**  | იუსტიციის სამინისტროს სისტემაში არსებული სერვისების ადაპტირება და შშმ პირთა საჭიროებების ასახვა |
|  | **ამოცანის საბაზისო მაჩვენებელი (2020)** იუსტიციის სამინისტროს სისტემაში არსებული სერვისების ნაწილი ადაპტირებულია და მისაწვდომია შშმ პირებისთვის | **ამოცანის საბოლოო მაჩვენებელი (2021)** იუსტიციის სამინისტროს სისტემაში არსებული დამატებით, სულ მცირე, ორი სერვისი ადაპტირებულია და ასახავს შშმ პირთა საჭიროებებს  |
| **აქტივობა 2.1.1.**  | პირადობის  ელექტრონულ მოწმობაზე შეზღუდული შესაძლებლობების მქონე პირის სტატუსის დატანა |
|  | **აქტივობის შედეგის ინდიკატორი:** პირადობის  ელექტრონულ მოწმობაზე შშმ პირის სტატუსის დატანის სერვისი დანერგილია და ფუნქციონირებს | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ - სახელმწიფო სერვისების განვითარების სააგენტო |
| **აქტივობა 2.1.2.** | იუსტიციის სისტემაში არსებული სერვისების მისაღებად მისული ყრუ და სმენადაქვეითებული პირებისთვის ონლაინ/დისტანციურად სურდოთარჯიმნის მომსახურების უზრუნველყოფა  |
|  | **აქტივობის შედეგის ინდიკატორი:** ონლაინ/დისტანციურად სურდოთარჯიმნის მომსახურების სერვისი დანერგილია და ფუნქციონირებს | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ - სახელმწიფო სერვისების განვითარების სააგენტო  |
| **ამოცანა 2.2.** | შშმ პირებისთვის იუსტიციის სამინისტროს სისტემაში არსებული სერვისების ხარისხის გაზრდა თანამშრომელთა ცოდნის გაღრმავებით |
|  | **ამოცანის საბაზისო მაჩვენებელი (2020)** იუსტიციის სამინისტროს სისტემაში არსებული სერვისების მიმწოდებელი თანამშრომლების ნაწილის მგრძნობიარობა და ინფორმირებულობის დონე შშმ პირთა უფლებების შესახებ დაბალია  | **ამოცანის საბოლოო მაჩვენებელი (2021)**იუსტიციის სამინისტროს სისტემაში არსებული სერვისების მიმწოდებელი თანამშრომლების მგრძნობიარობა და ინფორმირებულობის დონე შშმ პირთა უფლებების შესახებ გაზრდილია |
| **აქტივობა 2.2.1.**  | სპეციალური მოსარჩელის სტატუსის მისაღებად/გასაგრძელებლად შშმ პირთა უფლებების დაცვის მიზნით სამოქალაქო ან/და ადმინისტრაციული სამართალწარმოების სფეროში საქმიანობის დამადასტურებელი დოკუმენტაციის ფორმისა და წარდგენის წესების საფუძველზე ტრენინგ საჭიროების იდენტიფიცირება და სატრენინგო მოდულის შემუშავება  |
|  | **აქტივობის შედეგის ინდიკატორი:**ტრენინგ საჭიროები იდენტიფიცირებულია, სატრენინგო მოდული შემუშავებულია  | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ **-** საქართველოს იუსტიციის სასწავლო ცენტრი, სსიპ - საჯარო რეესტრის ეროვნულ სააგენტოსთან თანამშრომლობით  |
| **აქტივობა 2.2.2.**  | აქტივობა 2.2.1-ის ფარგლებში შექმნილი სატრენინგო მოდულით იუსტიციის სამინისტროს სისტემის რელევანტური თანამშრომლების გადამზადება |
|  | **აქტივობის შედეგის ინდიკატორი:**2021 წლის დეკემბრისთვის გადამზადებულია სისტემის, სულ მცირე, ათი თანამშრომელი | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
| ადმინისტრაციული ხარჯი |  |  |
|  | **პასუხისმგებელი უწყება:** სსიპ **-** საქართველოს იუსტიციის სასწავლო ცენტრი |
| **აქტივობა 2.2.3.**  | ნოტარიუსთა კორპუსისა და ნოტარიუსთა პალატის თანამშრომელთა გადამზადება შშმ პირთა საჭიროებებზე მორგებული ეფექტიანი მომსახურების გაწევასა და შშმ პირებთან ეფექტიანი კომუნიკაციის საკითხებზე |
|  | **აქტივობის შედეგის ინდიკატორი:**ნოტარიუსთა კორპუსი და ნოტარიუსთა პალატის, სულ მცირე, 50 თანამშრომელი გადამზადებულია  | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
|  | სსიპ - საქართველოს ნოტარიუსთა პალატის ბიუჯეტი  |  |
| **პასუხისმგებელი უწყება:** სსიპ - საქართველოს ნოტარიუსთა პალატა |
| **აქტივობა 2.2.4.**  | სსიპ - საქართველოს საკანონმდებლო მაცნეს სერვისების მიწოდებაზე პასუხისმგებელ თანამშრომელთა გადამზადება შშმ პირთა საჭიროებებზე მორგებული ეფექტიანი მომსახურების გაწევისა და შშმ პირებთან ეფექტიანი კომუნიკაციის საკითხებზე |
|  | **აქტივობის შედეგის ინდიკატორი:** სსიპ - საქართველოს საკანონმდებლო მაცნეს სერვისების მიწოდებაზე პასუხისმგებელი, სულ მცირე, ორი თანამშრომელი გადამზადებულია | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
|  | სსიპ - საქართველოს საკანონმდებლო მაცნეს ბიუჯეტი |  |
| **პასუხისმგებელი უწყება:** სსიპ - საქართველოს საკანონმდებლო მაცნე |
| **ამოცანა 2.3.**  | იუსტიციის სამინისტროს სისტემაში არსებულ სერვისებზე მისაწვდომობის გაზრდა ელექტრონული სერვისების ადაპტირების გზით |
|  | **ამოცანის საბაზისო მაჩვენებელი (2020)** იუსტიციის სამინისტროს სისტემაში არსებული ელექტრონული სერვისების ნაწილი ადაპტირებულია და მორგებულია შშმ პირთა საჭიროებებს  | **ამოცანის საბოლოო მაჩვენებელი (2021)**იუსტიციის სამინისტროს სისტემაში არსებული, სულ მცირე, ორი დამატებითი ელექტრონული სერვისი ადაპტირებულია და მორგებულია შშმ პირთა საჭროებებს |
| **აქტივობა 2.3.1.** | საჭიროებათა კვლევა და მოსამზადებელი სამუშაოების ჩატარება საჯარო რეესტრის ეროვნული სააგენტოს ოფიციალური ვებგვერდის (napr.gov.ge) შშმ პირთა საჭიროებაზე მორგებასა და სრულად ადაპტირებისთვის |
|  | **აქტივობის შედეგის ინდიკატორი:** ჩატარებულია არსებული ვებგვერდის აღწერა და დოკუმენტირება; ინფორმაცია შშმ პირებისთვის საჭირო ინფორმაციისა და სერვისების შესახებ შეგროვებული და დოკუმენტირებულია; შედგენილია ძირითდი გეგმა ვებგვერდის განახლებულ ტექნოლოგიაზე გადაწერის მიზნით | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ - საჯარო რეესტრის ეროვნული სააგენტო |
| **აქტივობა 2.3.2.** | საჭიროებათა კვლევა და მოსამზადებელი სამუშაოების ჩატარება სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტოს ვებგვერდის შშმ პირთა საჭიროებაზე მორგებასა და ადაპტირებისთვის |
|  | **აქტივობის შედეგის ინდიკატორი:** შემუშავებულია შშმ პირების საჭიროებების კვლევის კითხვარი და განსაზღვრულია მიღებული მონაცემების დამუშავების მეთოდი | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
|   |  ≈ 73 000 ლ. |  |
| **პასუხისმგებელი უწყება:** სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტო |
| **აქტივობა 2.3.3.** | სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტოს ვებგვერდის შეზღუდული შესაძლებლობის მქონე პირთა საჭიროებაზე მორგება და ადაპტირება  |
|  | **აქტივობის შედეგის ინდიკატორი:** სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტოს ვებგვერდი ადაპტირებულია |  **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტო |
| **მიზანი 3.** | შშმ პირებისთვის იუსტიციის სამინისტროს სისტემაში არსებულ სერვისებზე მისაწვდომობის გაზრდა ინფრასტრუქტურის ადაპტირების გზით  |
| **ამოცანა 3.1.** | შშმ პირებისთვის იუსტიციის სამინისტროს სისტემაში არსებული ინფრასტრუქტურის ადაპტირების საჭიროებების გამოვლენა და ეტაპობრივი ადაპტირება  |
|  | **ამოცანის საბაზისო მაჩვენებელი (2020)** იუსტიციის სამინისტროს სისტემაში არსებული ინფრასტრუქტურის ნაწილი ადაპტირებულია; ინფრასტრუქტურის ადაპტირების საჭიროებათა ნაწილი გამოვლენილია  | **ამოცანის საბოლოო მაჩვენებელი (2021)**იუსტიციის სამინისტროს სისტემაში არსებული, სულ მცირე, ორი დამატებითი შენობა ადაპტირებულია და მორგებულია შშმ პირთა საჭიროებებს; აღწერილია და შეფასებულია იუსტიციის სისტემაში შემავალი, სულ მცირე, დამატებით სამი ადმინისტრაციული ერთეულის ინფრასტრუქტურის ადაპტირების საჭიროებები  |
| **აქტივობა 3.1.1.**  | არსებული სამართლებრივი ბაზის შესწავლა და „სანოტარო მოქმედებათა შესრულების წესის შესახებ“ ინსტრუქციაში ცვლილებების პროექტის შემუშავება, რომელიც სანოტარო ბიუროს მოწყობის ერთ-ერთ სტანდარტად მისაწვდომობის უზრუნველყოფის ვალდებულებას განსაზღვრავს. ამასთან, მოქმედი სანოტარო ბიუროებისათვის განისაზღვრება ადაპტირებისათვის მაქსიმალური ვადა |
|  | **აქტივობის შედეგის ინდიკატორი:** „სანოტარო მოქმედებათა შესრულების წესის შესახებ“ ინსტრუქციაში შეტანილია ცვლილებები, რომლის თანახმად, სანოტარო ბიუროს მოწყობის ერთ-ერთ ძირითად სტანდარტად მითითებულია მისაწვდომობის უზრუნველყოფის ვალდებულება და განსაზღვრულია მოქმედი სანოტარო ბიუროების ადაპტირების მაქსიმალური ვადა | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
|  | სსიპ -საქართველოს ნოტარიუსთა პალატის ბიუჯეტი |  |
| **პასუხისმგებელი უწყება:** სსიპ - საქართველოს ნოტარიუსთა პალატა |
| **აქტივობა 3.1.2.** | სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტოს ტერიტორიული ორგანოს ოფისების შშმ პირთათვის ადაპტირება |
|  | **აქტივობის შედეგის ინდიკატორი:** მომზადებულია რეკონსტრუქციის პროექტი, შედგენილია ხარჯთაღრიცხვა, მომზადებულია სატენდერო დოკუმენტაცია; ადაპტირებულია დამატებით, სულ მცირე, სამი ტერიტორიული ორგანოს ოფისი  | **დაფინანსების წყარო** |
| სახელმწიფო ბიუჯეტი  | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ - დანაშაულის პრევენციის, არასაპატიმრო სასჯელთა აღსრულებისა და პრობაციის ეროვნული სააგენტო |
| **აქტივობა 3.1.3.** | სამცხე-ჯავახეთის (ახალციხე) რეგიონული არქივის ახალი შენობისა და მისი მიმდებარე ტერიტორიის ინფრასტრუქტურის ადაპტირება  |
|  | **აქტივობის შედეგის ინდიკატორი:**სარეკონსტრუქციო სამუშაოები ჩატარებულია; ადაპტირებულია სამცხე-ჯავახეთის (ახალციხე) რეგიონული არქივის ახალი შენობისა და მისი მიმდებარე ტერიტორია | **დაფინანსების წყარო** |
| სახელმწიფო ბიუჯეტი | სხვა | დეფიციტი |
|  | 310,000 ლ.სსიპ -საქართველოს ეროვნული არქივი |  |
| **პასუხისმგებელი უწყება:** სსიპ - საქართველოს ეროვნული არქივი |
| **მიზანი 4.** | პენიტენციურ დაწესებულებაში განთავსებულ შშმ ბრალდებულთა/მსჯავრდებულთა უფლებების დაცვა, მათი სპეციფიკური საჭიროებების გათვალისწინებით  |
| **ამოცანა 4.1.**  | შშმ პირთა უფლებების დაცვის საკითხებზე პენიტენციური დაწესებულებების შესაბამისი თანამშრომლების გადამზადება |
|  | **ამოცანის საბაზისო მაჩვენებელი (2020)** პენიტენციურ დაწესებულებაში განთავსებულ შშმ პირთა უფლებების დაცვის მიზნით, სპეციფიკური საჭიროებების გათვალისწინებით, არ არსებობს პენიტენციური სისტემის თანამშრომელთა გადასამზადებლად ტრენინგ პროგრამები | **ამოცანის საბოლოო მაჩვენებელი (2021)** 2021 წლის დეკემბრისთვის გადამზადებული არიან პენიტენციური დაწესებულებების შესაბამისი თანამშრომლები |
| **აქტივობა 4.1.1.** | პენიტენციური სისტემის თანამშრომლების ტრენინგის საჭიროებების განსაზღვრა, შესაბამისი მოდულების შექმნა და თანამშრომელთა გადამზადება  |
|  | **აქტივობის შედეგის ინდიკატორი:** პენიტენციური სისტემის თანამშრომლების ტრენინგის საჭიროებები განსაზღვრულია, შექმნილია მოდული და გადამზადებულია, სულ მცირე, ათი თანამშრომელი | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სსიპ **-** საქართველოს იუსტიციის სასწავლო ცენტრი |
| **ამოცანა 4.2.**  | სპეციალური პენიტენციური სამსახურის სისტემაში ბრალდებულთა/მსჯავრდებულთა საჭიროებების შეფასების ინსტრუმენტისა და ზრუნვის სტანდარტის დამტკიცება |
|  | **ამოცანის საბაზისო მაჩვენებელი (2020)** შემუშავებულია ზრუნვის სტანდარტის პროექტი (სამუშაო ვერსია) | **ამოცანის საბოლოო მაჩვენებელი (2021)** შშმ ბრალდებულთა/მსჯავრდებულთა უფლებები დაცულია მათი საჭიროებების გათვალისწინებით და პენიტენციურ დაწესებულებებში ინკლუზიური გარემო უზრუნველყოფილია |
| **აქტივობა 4.2.1.** | შშმ ბრალდებულთა/მსჯავრდებულთა საჭიროებების (ფიზიკური, სენსორული, ფსიქიკური და ინტელექტუალური) შეფასების ინსტრუმენტის შემუშავება და დამტკიცება |
|  | **აქტივობის შედეგის ინდიკატორი:** დამტკიცებულია შშმ ბრალდებულთა/ მსჯავრდებულთა საჭიროებების (ფიზიკური, სენსორული, ფსიქიკური და ინტელექტუალური) შეფასების ინსტრუმენტი | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სპეციალური პენიტენციური სამსახური |
| **აქტივობა 4.2.2.** | შშმ ბრალდებულთა/მსჯავრდებულთა ზრუნვის სტანდარტის შემუშავება |
|  | **აქტივობის შედეგის ინდიკატორი:** დამტკიცებულია შშმ ბრალდებულთა/მსჯავრდებულთა ზრუნვის სტანდარტი | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სპეციალური პენიტენციური სამსახური |
| **აქტივობა 4.2.3.** | შეფასების ინსტრუმენტის და ზრუნვის სტანდარტის დანერგვის გეგმის დამტკიცება, თანამშრომლების გადამზადება და ზრუნვის სტანდარტის დანერგვა პენიტენციურ დაწესებულებებში |
|  | **აქტივობის შედეგის ინდიკატორი:** დამტკიცებულია შეფასების ინსტრუმენტისა და ზრუნვის სტანდარტის დანერგვის გეგმა, გადამზადებული არიან შესაბამისი თანამშრომლები; პენიტენციურ დაწესებულებებში დანერგილია ზრუნვის სტანდარტი | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
| **პასუხისმგებელი უწყება:** სპეციალური პენიტენციური სამსახური |
| **ამოცანა 4.3.**  | შშმ პირთა უფლებების დაცვის საკითხებზე სსიპ - მსჯავრდებულთა პროფესიული მომზადებისა და გადამზადების ცენტრის თანამშრომელთა ცნობიერების ამაღლება და შესაბამისი გადამზადება |
|  | **ამოცანის საბაზისო მაჩვენებელი (2020)** სსიპ - მსჯავრდებულთა პროფესიული მომზადებისა და გადამზადების ცენტრის არცერთი თანამშრომელი არ არის გადამზადებული შშმ პირთა უფლებების დაცვის საკითხებზე  | **ამოცანის საბოლოო მაჩვენებელი (2021)** სსიპ - მსჯავრდებულთა პროფესიული მომზადებისა და გადამზადების ცენტრის თანამშრომელები გადამზადებულნი არიან შშმ პირთა უფლებების დაცვის საკითხებზე  |
| **აქტივობა 4.3.1.** | შშმ პირთა უფლებების დაცვის საკითხებზე თანამშრომლების მიერ შესაბამისი ტრენინგ მოდულის გავლა  |
|  | **აქტივობის შედეგის ინდიკატორი:** გადამზადებულია სსიპ - მსჯავრდებულთა პროფესიული მომზადებისა და გადამზადების ცენტრის, სულ მცირე, 2 თანამშრომელი | **დაფინანსების წყარო** |
| სახელმწიფო ბიუჯეტი | სხვა | დეფიციტი |
| ადმინისტრაციული ხარჯი |  |  |
|  | **პასუხისმგებელი უწყება:** სსიპ - მსჯავრდებულთა პროფესიული მომზადებისა და გადამზადების ცენტრი |